בית הכנסת בבאיון

בית הכנסת בבאיון (בצרפתית: La synagogue de Bayonne) נחנך ב-1837 ומשמש את הקהילה היהודית בבאיון. ב-1995 הוא הוכרז ונרשם כאתר היסטורי בצרפת. תיאור בית הכנסת בית הכנסת בבאיון נבנה בשנת 1837 (תקצ"ז) ובו כ־300 מושבים למתפללים. המבנה נועד להיות מרשים, אך לא ראוותני, כדי להימנע מקנאת תושבי העיר, הנוצרים. הוא נבנה בִּמקום בית פרטי מהמאה ה־18, שהיה בבעלות רבקה לואי נונס (Rébecca Louis Nounès), שנהרס בחלקו בתקופת המהפכה הצרפתית וכלל בית כנסת קטן. ארון הקודש וכמה פריטי ריהוט מהמבנה המקורי, נשמרו ושולבו בבניין החדש. בית הכנסת נבנה סביב חצר פנימית, ומורכב משני אגפים בני קומה אחת לצדי שער הכניסה. החזית פשוטה ודומה למקדש יווני בסגנון נאו-קלאסי. מעל שער הכניסה, המוביל לאכסדרה, חקוק הפסוק "כִּי בֵּיתִי בֵּית תְּפִלָּה יִקָּרֵא לְכָל הָעַמִּים" (ישעיהו נ"ו, ז'), בעברית ובצרפתית ומעל חרוטה שנת הבנייה לפי לוח השנה העברי (5597). המבנה כולל שתי קומות, עזרות הנשים בנויות סביב שלושה הצדדים וגג בית הכנסת מצופה אבני צפחה. באופן חריג, ארון הקדוש ממוקם בקיר המערבי ושער הכניסה פונה מזרחה. היסטוריה חנוכת בית הכנסת חנוכת בית הכנסת צוינה בטקס אליו הוזמנו לא רק חברי הקהילה אלא גם פקידים אזוריים. הטקס סוקר בכמה עיתונים מקומיים ואחד מהם כתב: ”קהל עצום התאסף; היציעים והאולמות היו מלאים אדם, ונשות ישראל אמידות, לבושות מהודר, שעמדו כמתרימות בשערי בית הכנסת, הוסיפו נופך מיוחד למראה. בתוך המקום נראו חברי המועצה העירונית של סן-אספרי, תת־הנציב של מחוז דאקס, ראש עיריית באיון ועוד כמה נכבדים אחרים. לאחר כניסתו הטקסית של הרב הראשי של בורדו, שניהל את התפילה, נשמעו מקהלות גברים וילדים, שנקטעו מדי פעם עם שירת סולו של קול צלול, עשיר וגמיש, אשר נאמר לנו כי הוא של מר פאז מבורדו... הדו־שיח המוסיקלי הזה נשא ביטוי כה יפה, עד שלא הצטערו כלל על כך שאי־אפשר להבין את המילים... לאחר מכן נשמע שוב מר פאז למרגלות ההיכל. זו הייתה תפילה נפלאה...” (עיתונאי בעיתון la Sentinelle des Pyrénées) שיפוצים מאז בנייתו, עבר המבנה מעט שינויים, למעט הוספת חלונות ויטראז' וציורים צבעוניים בשנת 1871. תקופת השואה במהלך מלחמת העולם השנייה, כל יהודי באיון נשלחו על ידי הנאצים למחנות ריכוז והשמדה. רק שניים חזרו. במהלך המלחמ, נתפס במבנה על ידי הגרמנים ונגרם לו נזק רב. לאחר השואה שיקום בית הכנסת החל בשנת 2018 ובנוסף הוקמו מספר מתקנים שנועדו להחיות את יהדות באיון, כמו: שיפוץ דירת הרב, הקמת חדרי אירוח למבקרים, משרדים חדשים לקהילה ולרב. בנוסף הוקם מוזיאון ליהדות באיון, על שם: סוזן ומרסל סוארס (Suzanne et Marcel Suarès), שנחנך ב-2 בנובמבר 2022, בנוכחות קהל רב ונכבדים דתיים ואזרחיים. באביב 2023 נחנך מרחב חברתי-תרבותי, רב-תכליתי, שנועד לארח כנסים, קונצרטים, הקרנות וכן ספרייה הכוללת אוסף של כמה אלפי ספרים. שונות תוכניות בית הכנסת היו השראה לבוני בית הכנסת בופו בפריז (1877) ובית הכנסת בבורדו (1882). גלריה קישורים חיצוניים הערות שוליים